**Kuris pasakymas geresnis: „eiti pareigas“ ar „užimti pareigas“? (2023-05-26)**

     Taisyklingesnis pasakymas – **eiti pareigas**. Veiksmažodis eiti vartojamas pareigų ir darbo atlikimo reikšmėmis (žr. „[Bendrinės lietuvių kalbos žodyną](https://ekalba.lt/paieska/detalioji/?paieska=eiti&isteklius=0a6409e6-701f-18ab-8170-20040fd70008&p=1&d=50&i=a5301ee0-bf8c-4283-9285-661cade16372)“), pvz.: Vienu metu teko ***eiti***net ketverias ***pareigas***. Kartu ***ėjo*** atsakingas ***pareigas*** universitete. Moterys, ***einančios*** aukštas ***pareigas***, irgi nesiskundžia dėmesio stoka.

     Knygiškesnis pasakymas **užimti pareigas**. Veiksmažodis užimti pirmiausia nusako kokios nors erdvės užpildymą, padarymą, kad ji būtų nebelaisva, tinka, kai kalbama apie įsitaisymą kieno kito (ne savo) vietoje arba apsirūpinimą vieta, plg.: kažkas užėmė mano vietą, užimk dvi vietas (žr. „Kanceliarinės kalbos patarimus“: [*užimti*](http://kanceliariniaipatarimai.lki.lt/?zodis=u%C5%BEimti), [*pareigos*](http://kanceliariniaipatarimai.lki.lt/?zodis=pareigos)). Tačiau **užimti pareigas** – ne klaida, tuo labiau kad pavartojami ir kiti pasakymai, siejami su vieta, plg. ***perkelti į*** geresnę ar prastesnę (darbo) vietą, ***perkelti į*** aukštesnes ar žemesnes ***pareigas***.

*Šaltinis – Valstybinės lietuvių kalbos komisijos Konsultacijų bankas*